รายงานเรื่องสิทธิมนุษยชนประจำปี ค.ศ. 2008 ของกระทรวงการ ตปท.สหรัฐ
รายงานเรื่องสิทธิมนุษยชนประจำปีค.ศ. 2008 ของกระทรวงการต่างประเทศสหรัฐ ที่เพิ่งเผยแพร่ออกมา กล่าวว่า ประชาชนหลายร้อยล้านคนทั่วโลก ถูกรัฐ
ร ในการประกาศเผยแพร่รายงานฉบับนี้ ที่กรุงวอชิงตันเมื่อวันพุธ รัฐมนตรีฮิลลารี่ คลินตั้นของกระทรวงการต่างประเทศสหรัฐ กล่าวว่าสหรัฐจะแสวงหาทางที่จะปฏิบัติตามอุดมการณ์ของตนในเรื่องนี้และว่าการส่งเสริมสิทธิมุนษยชน เป็นส่วนสำคัญของนโยบายต่างประเทศของสหรัฐ ตามรายงานฉบับนี้ มีหลายประเทศที่ออกกฎหมาย และหรือกฎข้อบังคับที่เป็นภาระ จำกัด หรือกดขี่กลุ่มที่ไม่ใช่หน่วยงานรัฐบาลและสื่อรวมทั้งอินเทอร์เน็ต ประเทศที่ถูกระบุชื่อไว้ในรายงานว่าอยู่ในกลุ่มนี้ มีเวียตนาม จีน รัสเซีย เคอกิสถาน และคาซัคสถาน รวมอยู่ด้วย สำหรับเอเชียตะวันออก สหรัฐกล่าวว่ายังคงมีการละเมิดสิทธิมนุษยชนอยู่ต่อไปอย่างไม่ลดละในปีที่แล้ว ในพม่า จีนและเกาหลีเหนือ แม้จะมีความก้าวหน้าไปบ้างในบางส่วนของภาคพื้นเอเชีย-แปซิฟิค รายงานประจำปีของกระทรวงการต่างประเทศสหรัฐกล่าวว่ารัฐบาลทหารของพม่าละเมิดสิทธิมนุษยชนในหลายเรื่องด้วยกันในปี 2008รวมทั้งการปฏิเสธสิทธิของพลเมืองในการที่จะเปลี่ยนรัฐบาลและการปราบปรามฝ่ายค้านอย่างโหดร้ายทารุณ รายงานตั้งข้อสังเกตไว้ด้วยว่ามีผู้เรียกร้องสิทธิมนุษยชน และประชาธิปไตยเป็นจำนวนมากที่ถูกสังหาร ทรมานและควบคุมตัวไว้ตามอำเภอใจเจ้าหน้าที่ นอกจากนี้ทางการทหารยังคงดำเนินการโจมตี ในบริเวณที่ชนกลุ่มน้อยพำนักอาศัยอยู่ต่อไปความรุนแรง การค้ามนุษย์ และการละเมิดสิทธิของประชาชนในเรื่องต่างๆ ยังคงมีอยู่โดยที่รัฐบาลทหารของพม่าแทบจะไม่ได้ทำอะไร หรือไม่ทำอะไรเลยเพื่อดำเนินการต่อผู้กระทำผิด การละเมิดสิทธิมนุษยชนทั้งในเวียตนาม และกัมพูชาก็ยังคงมีอยู่ต่อไปด้วย ทางด้านจีน รายงานกล่าวว่ายังไม่มีความก้าวหน้าในเรื่องสิทธิมนุษยชน ในบางกรณีนั้น สถานการณ์เลวลงโดยเฉพาะในช่วงก่อนการแข่งขันกีฬาโอลิมปิคฤดูร้อนซึ่งมีความพยายามปราบปรามกดขี่ผู้ที่วิพากษ์วิจารณ์รัฐบาลและในการปราบปรามความไม่สงบในธิเบต ในปีที่แล้ว รายงานของกระทรวงการต่างประเทศสหรัฐกล่าวว่าประวัติผลงานเรื่องสิทธิมนุษยชนของเกาหลีเหนือเลวร้ายมาก และตั้งข้อสังเกตว่ารัฐบาลควบคุมแทบจะทุกแง่มุมของการดำรงชีวิตของประชาชน และแม้รายงานประจำปีของกระทรวงการต่างประเทศสหรัฐจะกล่าวว่ามีรายงานเกี่ยวกับการละเมิดและจำกัดสิทธิมนุษยชนเป็นจำนวนมากในมาเลย์เซีย และประเทศไทยโดยทั่วไปแล้ว มาเลย์เซียเคารพในสิทธิมนุษยชนของพลเมืองของตนและประเทศไทยสามารถหลบเลี่ยงการขัดขวางการปกครองอย่างไม่ถูกต้องตามกฎหมายรัฐธรรมนูญได้แม้จะมีการชุมนุมประท้วงนานหลายเดือน รายงานของกระทรวงการต่างประเทศสหรัฐกล่าวไว้ด้วยว่าการละเมิดสิทธิมนุษยชนที่เห็นอยู่ทั่วโลกนี้เป็นอาการของปัญหาที่ลึกซึ้งในระบบการเมืองและจะเกิดในประเทศที่ผู้ปกครองไม่มีความรับผิดชอบหรือมีอำนาจโดยไม่มีการถ่วงดุล อย่างไรก็ตาม รายงานประจำปีเรื่องสิทธิมนุษยชนของกระทรวงการต่างประเทศสหรัฐไม่ทบทวนหรือให้ความเห็น เกี่ยวกับการประพฤติปฏิบัติของรัฐบาลสหรัฐในเรื่องนี้แต่กล่าวว่าวอชิงตันจะยังคงรับฟังและให้คำตอบต่อการแสดงความห่วงกังวล จากรัฐบาลชาติอื่นๆและกลุ่มพิทักษ์สิทธิมนุษยชนระหว่างประเทศเกี่ยวกับความประพฤติปฏิบัติของสหรัฐในเรื่องนี้ต่อไป ข้อมูลที่นำมาประกอบการเขียนรายงานประจำปี ของประทรวงการต่างประเทศสหรัฐในเรื่องสิทธิมนุษยชนที่มีการวิเคราะห์เป็นรายประเทศนี้เป็นข้อมูลของรัฐบาลแต่ละประเทศ กลุ่ม NGOs ในระดับชาติและนานาชาตินักวิชาการ นักกฎหมาย กลุ่มศาสนา และสื่อ